Maak gelukkige kinders groot - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak gelukkige kinders groot
As jy 'n ouer is, is jy altyd bekommerd oor jou kinders. Ander ma's sal weet dit is deel van ma-wees om wakker te lê tot jy weet almal is tuis onder jou dak. Dan is ouers ook bekommerd omdat hul kinders opstandig en rebels raak, verkeerde vriende maak, nie wil leer nie, 'n swak selfbeeld het, van die regte pad afdwaal, en so kan die lys aangaan.
Ouers wonder altyd of hulle iets ander kon gedoen het. Dr. ST Potgieter, sielkundige, gee 12 riglyne vir hoe jy jou kind kan help om 'n gebalanseerde persoonlikheid te ontwikkel.
Leer jou kind van God
Neem jou kind kerk toe. Gesels met jou kind oor God. Lees saam met jou kind uit die Bybel. Leer jou kind om te bid. Maak God deel van julle huishouding.
Voorsien in jou kind se basiese behoeftes
Wanneer jou kind honger is, gee hom kos. Wanneer hy siek is, neem hom na die dokter. Wanneer hy probleme het, luister na hom. Wanneer hy sukkel op skool, kry hulp. Wanneer hy hartseer is, vertroos hom. Wanneer hy met probleme worstel, ondersteun hom. Wanneer hy vrae het, antwoord hom. Wanneer hy bang is, gee veiligheid en versorging. Wanneer hy eensaam is, sê jy is lief vir hom.
Gee jou kind geborgenheid
'n Kind wil in sy ouerhuis veilig en versorg voel. Jou huis behoort jou kind se veilige hawe te wees – vir fisiese sowel as emosionele geborgenheid. 'n Kind wat geborge voel, sal wanneer die lewe teen hom draai, weet sy ouerhuis is 'n toevlugsoord.
Stabiliteit en roetine
'n Huis met gesonde stabiliteit, roetine en dissipline dra by tot jou kind se emosionele stabiliteit. Dit beteken nie 'n ongenaakbare stel reëls nie. 'n Gebalanseerde struktuur en roetine gee egter vir jou kind veiligheid en grense waarbinne hy kan funksioneer.
Gee jou kind liefde
'n Kind het liefde, vertroeteling en sagtheid nodig. Dit is nie net 'n baba en kleuter wat liefde nodig het nie, maar ook jou opstandige tiener. 'n Kind wat ervaar dat sy ouers hom met liefde koester, ontwikkel 'n gelukkige menswees en 'n gesonde persoonlikheid.
Wees betrokke by jou kind
Woon jou kind se aktiwiteite by. Staan langs die sportveld en moedig hom aan. Sit in die saal by jou kind se konsert, klap hande en neem foto's. Wees by jou kind se prysuitdeling. Kinders het 'n behoefte aan hul ouers se teenwoordigheid.
Gee jou kind erkenning
'n Kind wil geprys word. 'n Kind wil hoor sy ouers is trots op hom. Soveel kinders kry net aandag wanneer hulle verkeerd doen. Hulle tree dus later negatief op om hul ouers se aandag te kry. Moedig jou kind aan wanneer hy presteer. Wees egter eerlik en moenie die heuningkwas te oordadig gebruik nie – kinders weet gou wanneer iemand vals is. Laat jou kind spesiaal voel.
Jou kind het jou tyd en aandag nodig. As jy nie tyd en aandag aan jou kind gee en dinge saam met hom of haar doen nie, gaan jou kind wel by iemand anders tyd en aandag soek – en jou kind sal deur daardie persoon beïnvloed word. Gee jou kind tyd en aandag, maar ook fisiese aanraking, soos 'n drukkie.
Wees 'n voorbeeld vir jou kind
Kinders leer veral deur die voorbeeld van die ouer. Begin by die vrug van die Gees (Gal 5:22) en leef dit in jou huis uit: liefde, blydskap, vrede, lankmoedigheid, vriendelikheid, goedheid, getrouheid, sagmoedigheid, selfbeheersing.
Jy moet met jou kind praat. Dit is hoe jy weet wat in jou kind se wêreld aangaan. Jy as ouer moet soms stilbly en luister. As jou kind nie die vertroue het om met jou te praat nie, sal hy na iemand anders vir raad en advies gaan – en soms is dit juis waar dinge skeef loop.
Gee jou kind 'n toekomsperspektief
Praat met jou kind oor sy toekoms. Help hom om opgewonde te raak oor die lewe. Stel hom bloot aan positiewe mense, plekke en dinge. Ontwikkel sy belangstellings en aanlegte. Moedig hom aan en leer hom nuwe dinge. Dit alles sal jou kind inspireer vir die lewe en om die regte keuses te maak. Lees gerus meer hieroor in onderstaande bronne.